Elõny a Spursnél az NBA-döntõben
A vártnál magabiztosabb, 85-76-os gyõzelmet aratott a házigazda San Antonio a Cleveland ellen az NBA nagydöntõjének elsõ mérkõzésén.
Ki látta LeBron Jamest?
A liga aktuális szupersztárja a Detroit elleni galaktikus elõadások után észrevétlenül szaladgált élete elsõ döntõbeli mérkõzésén, nem csoda, hogy csapatának fikarcnyi esélye sem adódott a Parker–Ginóbili–Duncan hármas által repített texasi gépezettel szemben.
A San Antonio fõedzõje, Gregg Popovich kifogástalan védekezést eszelt ki az egyesek által máris Jordani magasságokba emelt „King James" féken tartására, játékosai pedig – Bruce Bowennel az élen – szófogadó kisdiákok módjára meg is fogadták mesterük intelmeit. A Cavs csillaga 4/16-os mezõnymutatóval csekély 14 pontot tudott kiizzadni, és emellett hat eladott labda is csúfította a lõlapját. Ha ehhez még hozzátesszük, hogy a Cleveland kezdõ irányítója, Larry Hughes és az elsõ számú center, a litván Ilgauskas testvéries megosztásban összesen négy pontot szerzett, nagyjából képbe is helyezzük a kíváncsiskodókat a Cleveland esélyeit illetõen.
Amíg a Cavs vergõdött, a San Antonio triumvirátusa imponáló könnyedséggel döntötte el a finálé elsõ felvonását. A Született feleségek címû sorozatból ismert Eva Longoria vörösre tapsolhatta a tenyerét võlegénye, Tony Parker produkciója láttán. A francia karmester, aki túl sok felállított figurát még nem játszott végig életében, ezúttal valódi irányítói erényeket csillogtatott, arról már nem is beszélve, hogy a milliószor megcsodált betöréseivel újra megoldhatatlan feladat elé állította a védõit. Miközben Parker a maga huszonhét pontján túl hét gólpasszt is kiosztott, a Spurs „nagyembere", Tim Duncan huszonnégy ponttal, tizenhárom lepattanóval és öt dobásblokkolással zárt. Tekintélyt parancsoló számok.
A négy gyõzelemig tartó párharcban tehát elõny a texasiaknál, a második derbit hétfõ hajnalban San Antonióban és Clevelandben rendezik. Hogy ez így nem világos?
A meccs helyszíne újra az AT&T Center lesz, ám a finálék történetében elõször az idegenben pályára lépõ csapat szurkolói is a saját csarnokukban, testközelbõl izgulhatnak kedvenceikért. Aki beteszi a lábát a clevelandi Q Arénába, ajándékba kap egy szemüveget. Azzal lecsücsül a helyére, és a technika segítségével elõtte a parketten három dimenzióban Jamesék ugrándoznak majd.
Tiszta Amerika.